दुआरी कोल बैंच रक्खियै में उसदे पर चढ़ी जंदा, ते सारें कोला उप्परले शीशे चा कारखाने गी दिक्खदा रौंह्‌दा। उसदा रोशनी कन्ने चमकदा फाटक बुड्ढे ते भुक्खें मंगतें दे पुल्ले मूंहै आंगर अनगिनत आदमियें दी, कीड़ियें जनेही कतारै गी, निंगली जंदा। दपह्‌रीं लै दूआ घुग्गू बजदा, ते फाटकै दे काले ओठ खु’ल्ली जंदे। उसदे अंदरै दे इक डूंह् गे मोहरै चा कारखाना फिरी आदमियें दी भीड़ै गी उग्गली ओड़दा—शैल करी चूसी ते चापी लैने दे बाद। हाड़ै दे पानी आंगर गली च इक काली कतार फैली जंदी, ते फ्ही जियां सफेद हवा दे फनाकें कन्ने घरें च आई जंदी। नीला गास शैद गै कदें उत्थें लभदा। बस्सोआं दी छतें ते कालखै कन्ने लदोई दी बर्फु दी सि’ल्लें उप्पर दूई चादर तनोई जंदी-स्लेटी ते सपाट—जिसदे फिक्के बे नुहारपुने गी दिक्खियै अक्खीं अपने-आप बंद होई जंदियां ते कल्पना दी चाल रुकी-जन जंदी।